钦定古今图书集成/明伦汇编/氏族典/第213卷 > 《四川总志》 > 何偃
## 钦定古今图书集成/明伦汇编/氏族典/第213卷 > 《四川总志》 > 何偃

按《宋书何偃传》，“偃字仲弘，庐江灊人，司空尚之中子
也。州辟议曹从事，举秀才，除中军参军，临川王义庆
平西府主簿，召为太子洗马，不拜。元嘉十九年，为丹
阳丞，除庐陵王友，太子中舍人，中书郎，太子中庶子。
时义阳王昶任东官，使偃行义阳国事。二十九年，迁
始兴王濬征北长史，南东海太守。元凶弑立，以偃为”
侍中，掌诏诰。世祖即位，除大司马长史，迁侍中，领太
子中庶子，改领骁骑将军，转吏部尚书。侍中颜竣与
偃俱在门下，相得甚欢。竣自谓任遇隆密，宜居重大，
而位次与偃等未殊，意稍不悦。及偃代竣领选，竣愈
愤懑，与偃遂有隙。竣时势倾朝野，偃不自安，遂发心悸病，上表解职，告医不仕。世祖遇偃既深，备加治疗，
名医上药，随所宜须，乃得瘥。时上长女山阴公主，爱
倾一时。配偃子戢，素好谈元，注《庄子·逍遥篇》传于世。
大明二年，卒官，时年四十六。赠散骑常侍、金紫光禄
大夫，谥曰靖子。子戢，昇明末为相国左长史。